《泛泛水中凫》
宋代·李昭玘

泛泛水中凫，上下声相呼。徜徉信波浪，澡濯羞泥污。

晴洲漾蘋荇，雨岸眠菰蒲。饮啄亦自足，飞游谁我拘。

侯门大池籞，富屋夸庖厨。何惭久垂翅，未愿轻投躯。

虽非黄鹄举，幸与白鹭娱。逃烹笑穷雁，啄腐嗟饥乌。

三秋熟粱稻，万里开江湖。寄言泽中子，何用张罗□。

作者简介：李昭玘（？～一一二六），字成季，济州钜野（今山东巨野）人。神宗元丰二年（一○七九）进士，任徐州教授。哲宗元祐五年（一○九○），自秘书省正字除校书郎。通判潞州，入为秘书丞、开封府推官。出提点永兴、京西、京东路刑狱。徽宗立，召为右司员外郎，迁太常少卿，出知沧州。崇宁初，入党籍，居闲十五年，自号乐静先生。钦宗靖康元年，以起居舍人召，未赴而卒。有《乐静集》三十卷传世，其中诗四卷，而今存各本均缺第二卷。《宋史》卷三四七有传。　李昭玘诗，以文渊阁《四库全书》本为底本，校以清陆心源藏抄本。新辑集外诗，补于卷末。